كليوپاطرا سيليني التانية

كليوپاطرا سيليني () لي سمّاوها التوارخيا ب "التانية" باش يميزوها على ماليكة د سوريا من نفس السلالة، مزيودة ف جوايه 40 ق. م، توفات ف جوايه 5 ميلادية، هيّا اميرة مصرية پطليمية، لي كانت ماليكة ديال برقة (دابا منطقة ف ليبيا) مابين 34 و 30 ق. م، ديال مملكة نوميديا ل مدة قصيرة ف 25 ق. م، و ديال مملكة موريطانية من 25 ق. م تال لوفاة ديالها. كانت بنت لماليكة كليوپاطرا السابعة (اشهر كليوپاطرا ف التاريخ) و الجينيرال الروماني ماركوس انطونيوس، و تجوّجات ب لماليك لامازيغي يوبا التاني، و هيّا لم ديال پطوليمايوس لموري لي غادي يكون لماليك اللخراني د موريطانية. بعدما نتاصر ؤكطاڤيوس على بّاها ف معراكة اكتيوم، هاد اللخر هوّا و مّها كليوپاطرا نتاحرو، و كليوپاطرا سيليني و خوتها تصيفطو ل روما باش يتربّاو تماك عند خت ؤكطاڤيوس، ؤكطاڤيا الصغيرة، لي كانت مرات بّاها واحد لوقت. بعدما تجوجات ب لماليك يوبا، كان عندها تاتير كبير على السياسات د موريطانية، سيرتو ف التجارة و لمشاريع د لبني. لاحفاد ديال كليوپاطرا سيليني و يوبا بقاو ل اجيال كيتجوّجو من لارستقراطية الرومانية. التاريخ د لموت ديالها، وخا اغلبية كيتحط ف 5 ميلادية، كاين فيه شك، و كاينين ادلة بلي تقدر تكون عاشت تال 17 ميلادية علّاقل. حياتها. صغرها. كليوپاطرا سيليني تولدات هيّا و خوها التويّم اليكساندر هيليوص ف مصر ف جوايه 40 قبل لميلاد. سميتها التانية "سيليني" كاتعني "لقامار" ب ليونانية، و خوها اليكساندر هيليوص سميتو التانية كاتعني "الشمش". مّهوم كانت هيّا لماليكة كليوپاطرا السابعة، و بّاهوم هوّا عشيقها ماركوس انطونيوس لي كان سياسي و جينيرال روماني، لي لعب دور كبير ف التحول من لجمهورية الرومانية لي كانت جمهورية دستورية، ل لامبراطورية الرومانية لي كيحكمها امبراطور عندو سلطة مطلقة. ف عام 37 قبل لميلاد، بّاها عتارف بيها و ب خوتها بشكل رسمي. سيليني عندها علّاقل 6 د لخوت خرين، هوما قايصاريون خوها لكبير ماشي شقيق، لي يقدر يكون ولد يوليوس قيصر معا مّها كليوپاطرا، خوها الصغير پطوليمايوص فيلاديلفوص لي كان صغر منها و من الكيساندر هيليوص ب عام، و جوج خوت خرين ماشي شقاق من بّاها هوما انتيلوس و ايولوس و جوج نص خواتات بجوجهوم سميتهوم انطونيا. سيليني كبرات ف مدينة لاسكندرية، و تلقّات تعليم ب جودة عالية كيتناسب معا لمستوى لاجتماعي ديالها كا اميرة د مصر. ماركوس انطونيوس ستعمل السلطة ديالو باش يعطي نفود كبير ل كليوپاطرا و ولادها، و ف 34 قبل لميلاد (سيليني ديك الساع ف عمرها 6 سنين ؤلا 7 سنين) علن ف مجمع عام بلي كليوپاطرا هيّا لماليكة د لملوك، قايصاريون هوّا ماليك مصر (ب لقب ديال پطوليمايوس خمسطاش)، و لخوت لخرين كلا واحد تعطاتلو مملكة، منهوم سيليني لي ولّات ماليكة د برقة. هاد لاعلان، ب لاضافة ل طلاق انطونيوس من مراتو اللولة ؤكطاڤيا الصغيرة، و جواجو من كليوپاطرا، كانت من بين لاسباب لي ادّات ل لحرب اللخرة ديال لجمهورية الرومانية، لي كاتسمّا تا حرب د اكتيوم. ف معراكة اكتيوم ف 31 قبل لميلاد، خسرو انطونيوس و كليوپاطرا، و صيفطو ولادهوم بعيد قبل مايوصل ؤكطاڤيوس (لي ولّا لامبراطور اوݣوستوس قيصر) ل مصر ف 30 ق. م. قايصاريون مشا جيهت لهند، ولاكين تعرّضو ليه عساكريا رومان ف الطريق، ب خيانة ديال لاستاد ديالو لي بيّع ب لموضع ديالو، و بهادشي تّقتل لماليك اللخراني ديال السلالة لپطليمية لي كان حاكم مصر. سيليني و خوتها لخرين تصيفطو ل مدينة طيبا ف لجنوب د مصر. بعدما نتاحرو واليديهوم، سيليني و خوها هيليوص ولّاو اسمياً حاكمين مصر ل مدة د جوج سيمانات، تا ردّوها الرومان اقليم تابع ليهوم. واحد من لخوت لخرين، انتيلوس، حكم عليه ؤكطاڤيوس ب لاعدام حيت كان لوريت الشرعي ديال ماركوس انطونيوس و كان ف عمرو 17 عام. لباقي عفا عليهوم ؤكطاڤيوس. لاسر و لحياة ف روما. ؤكطاڤيوس قدر يلقي لقبض على سيليني و خوتها، و صيفطهوم ل روما. ف لحتيفال د النصر (حتيفال كانو الرومان كيدوّرو فيه لاسرى د لحرب ف شوارع روما و كيضحكو و كينكّلو بيهوم، و شي مرات كيقتلوهوم ف اللخر)، التوام لبّسوهوم لباس تنكري بحال لقمر و الشمش ب سلاسل د الدهب، قدّام مونيكا كاتمتّل مّهوم كليوپاطرا شادة لفعة. السلاسل كانو تقال ل درجة بلي الدراري ماقدّوش يتمشاو بيهوم، و هادشي خلا الناس د روما يتعاطفو معا سيليني و خوتها، عكس ماكان متوقع. بعدما ولّات ميصرا اقليم تابع ل الرومان، تطرح السؤال ديال لمصير د سيليني، هيليوس و فيلاديلفوص. و حيت ماكانش عندهوم تا شي قريب ف لعائلة باقي حي، الرعاية ديالهوم رجعات ل ؤكطاڤيوس (اوݣوستوس قيصر)، لي عطاهوم ل ختو ؤكطاڤيا الصغيرة باش تربّيهوم. سيليني كبرات معا خوتها و ولاد ؤكطاڤيا ف دارها على لكدية د پالاتينوس (وحدة من لكديات السبعة د روما). خوتها اليكساندر هيليوس و فيلاديلفوص ماعاود دكرهوم تا شي مصدر تاريخي، و بزاف د التوارخيا كيعتاقدو بلي ماتو ب مرض ؤلا ف عملية غتيال. شّي لي ماكد هوّا بلي ف شي فترة مابين عوام 26 و 20 ق. م، سيليني كانت اخر شخص من السلالة لپطليمية لمباشرة لي باقة حية. الجواج ب يوبا. لمربية ديال سيليني، ؤكطاڤيا، هيّا لي رتّبات ل الجواج ديالها ب يوبا التاني، لماليك د نوميديا و من بعد د موريطانية، و لي كان معروف بلي كان راجل مطّالع و متقّف، و عندو مؤلفات ف التاريخ و لجغرافيا و لاداب. لبّات د يوبا التاني، يوبا اللول كان نتاحر ف 46 قبل لميلاد، مورما خسر لحرب ديالو ضد يوليوس قيصر، و ولدو يوبا تربّا ف روما، تحت الرعاية ديال يوليوس قيصر، و من بعد ديال ؤكطاڤيوس. لحفلة د الجواج طرات ف 25 ق. م، و تم التخليد ديالها ف نص قصير لي بقا تال دابا و كايݣول: جوج مناطق د لعالم عضام و متجاورين، لي كيقسمهوم واد النيل، لي كيعمر من بلاد اتيوپيا لكحلة، خلقتي ملوك متشاركين ليهوم بجوج ب الجواج، و رديتي لمصريين و الليبيين عرق واحد، خلي ولاد لملوك ب دورهوم ياخدو من بّاواتهوم حكم قوي على لبلدان بجوج لكوپل ولدو جوج ولاد هوما: حيت يوبا التاني تجوج مرا خرة، لي هيّا اميرة اناضولية سميتها ݣلافيرا ف جوايه 6 ميلادية، كاين فتيراض قوي بلي كليوپاطرا سيليني غادي تكون ماتت ديك الساع. السبب هوّا بلي الرومان ماكانوش كيتجوجو كتر من مرا وحدة ف نفس لوقت، و يوبا غالباً غادي يكون تبع نفس لعادة حيت تربّا ف روما. ب لموقابيل، ب عتيبارو امازيغي، ماشي مستبعد باش يكون تبّع لعادات لمحلية ديال جدودو و تجوج كتر من مرا. يلا كان هادشي لي طرا، ف لغالب سيليني و يوبا كانو مخاصمين و مفارقين واحد لمدة، لي تجوج فيها يوبا، تا عاود طلّق ݣلافيرا ف 7 ميلادية. كاينين شقفات د لفلوس تارّخو ل 17 ميلادية لي فيهوم لوجه د كليوپاطرا سيليني، و ماشي بعيد باش تكون كانت عايشة ف لوقت فاش تسكّو (ؤلا تسكو ب امر من يوبا كا تدكار ل مراتو اللولة يلا كانت ديجا توفات). نوطات.